Pagėgių geležinkelio stotis

Pagėgių geležinkelio stotis – geležinkelio stotis vakarų Lietuvoje, Pagėgiuose, Geležinkelio g. 7, miesto pietinėje dalyje. Nedidelis geležinkelio mazgas.

Stoties pastatas asimetriškas, su dviem skirtingais „sparnais“. Pagrindinė dalis – dviaukštė, su Pagėgių krašto ir Mažosios Lietuvos regiono architektūrinei ornamentikai būdingu ertikiu. Geležinkeliai į Klaipėdą, Šiaulius, Karaliaučių (Rusija), keleiviniai traukiniai nekursuoja.

Istorija 

1866–1875 m. pro Pagėgius buvo nutiestas Klaipėdos–Tilžės geležinkelis, 1902 m. – siaurasis geležinkelis iki Smalininkų, šitaip sukuriant geležinkelių mazgą. 1875 m. atidaryta Pagėgių geležinkelio stotis. 1904 m. nutiesta Klaipėdos–Tilžės geležinkelio atšaka iš Pagėgių į Lauksargius. XIX a. pabaigoje pastatyta geležinkelio stotis.

Nuo 1941 m. iš stoties buvo masiškai tremiami ir gyvuliniuose vagonuose į Sibiro gilumą vežami Lietuvos gyventojai. 1991 m. stotyje įsikūrė Pagėgių geležinkelio postas (Tauragės teritorinė muitinė), kurios funkcija – atvykstančių į Lietuvos Respubliką ir išvykstančiųjų iš jos traukinių muitinis patikrinimas.

XX a. pabaigoje suremontuotas stoties pastatas, 2004 m. rekonstruoti peronai.

Šaltiniai 

Pagėgiai
Pagėgių savivaldybės geležinkelio stotys